NÕUKOGU MÄÄRUS (EMÜ) nr 3492/90,

27. november 1990,

millega nähakse ette asjaolud, mida tuleb aastaaruannetes arvesse võtta Euroopa Põllumajanduse Arendus- ja Tagatisfondi tagatisrahastust riikliku ladustamisena rakendatavate sekkumismeetmete finantseerimiseks

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut,

võttes arvesse nõukogu 21. aprilli 1970. aasta määrust (EMÜ) nr 729/70 ühise põllumajanduspoliitika rahastamise kohta1 (viimati muudetud määrusega (EMÜ) nr 2048/88),2 eriti selle artikli 3 lõiget 2,

võttes arvesse komisjoni ettepanekut

ning arvestades, et:

nõukogu määruses (EMÜ) nr 1883/783 (viimati muudetud määrusega (EMÜ) nr 787/89)4 kehtestatakse üldeeskirjad sekkumiste finantseerimiseks Euroopa Põllumajanduse Arendus- ja Tagatisfondi (EAGGF) tagatisrahastust;

nõukogu 9. novembri 1981. aasta määruses (EMÜ) nr 3247/81 Põllumajanduse Arendus- ja Tagatisfondi tagatisrahastust teatavate sekkumismeetmete, eelkõige sekkumisasutuste poolt põllumajandustoodete kokkuostu, ladustamist ja müüki hõlmavate meetmete finantseerimise kohta5 (viimati muudetud määrusega (EMÜ) nr 3767/89)6 kehtestatakse aastaaruandeid reguleerivad eeskirjad ja tingimused, mille abil saab kindlaks määrata EAGGF arendusrahastust finantseeritavad kulud riikliku ladustamisega seotud sekkumismeetmete puhul; kogemusi silmas pidades on vaja olemasolevat korda lihtsustada ja sätestada, et rakenduseeskirjad kinnitatakse lihtsustatud korra kohaselt; nõukogu määrus (EMÜ) nr 3247/81 tuleks kehtetuks tunnistada;

põllumajandust käsitlevate määruste kohaselt ostavad sekkumisasutused sekkumiseks pakutud tooteid; on vaja üksikasjalikumaid eeskirju, mis käsitleksid vastutust ladustatud toodete säilitamise eest; regulaarselt tuleks koostada ladustatud kaupade nimekiri, et neid saaks võrrelda lao- ja finantsarvestusega; finantseerimiseeskirjad tuleks kehtestada nii, et need hõlmaksid kadusid, toodete riknemist, sekkumiseks pakutud toodete transporti ning summade sissenõudmist müüjatelt, ostjatelt ja ladustajatelt;

nõukogu 16. märtsi 1987. aasta määruses (EMÜ) nr 822/87 veinituru ühise korralduse kohta7 (viimati muudetud määrusega (EMÜ) nr 1325/90)8 on sätestatud, et kõnealuse määruse artiklites 35 ja 36 nimetatud destilleerimissaaduste realiseerimiskulud kannab Euroopa Põllumajanduse Arendus- ja Tagatisfondi tagatisrahastu; vaja on nimetatud realiseerimismeedet käsitlevaid üksikasjalikumaid eeskirju;

tuleks sätestada üksikasjalike rakenduseeskirjade vastuvõtmine ja sellisel juhul kohaldatav kord,

ON VASTU VÕTNUD KÄESOLEVA MÄÄRUSE:

Artikkel 1

1. Kõigi toodete puhul, mille suhtes kohaldatakse riikliku ladustamise sekkumismeetmeid, tuleb koostada aastaaruanne.

Aruannetes esitatakse eraldi järgmised artiklite liigid:

a) sekkumisasutuste poolt toodete kokkuostuga seotud materiaalsetest toimingutest tulenevad kulud;

b) liikmesriikide sekkumisostudeks eraldatud vahendite intressikulud;

c) eelmisest aastast ülekantud koguste väärtuse ja ladustatud koguste väärtuse vahe, võttes arvesse nii punktis d osutatud tarbimisväärtuse vähenemist kui ka väljaviidud koguste ja järgmisse aastasse ülekantud koguste väärtust, ning kõik muud kulud ja tulud;

d) määruse (EMÜ) nr 1883/78 artiklis 8 sätestatud tarbimisväärtuse vähenemisest tulenevad summad.

Punktis a osutatud kulud ning punktis c osutatud muud kulud ja tulud on loetletud lisas.

Transpordist liikmesriigi territooriumil või väljaspool seda tulenevad kulud kiidetakse heaks nõukogu määruse (EMÜ) nr 2727/759 (teraviljaturu ühise korralduse kohta; viimati muudetud määrusega (EMÜ) nr 1340/90)10 artiklis 26 sätestatud korras või vastavalt olukorrale muude põllumajandustoodete turu ühist korraldust käsitlevate määruste vastavates artiklites, ja kantakse aruandesse vastavalt punktile a.

2. Kui vastavalt artiklis 8 sätestatud korrale ei ole ette nähtud erisätteid, määratakse eri kulu- ja tuluartiklite aruandesse kandmise aeg kindlaks vastavalt sekkumismeetmetest tulenevate materiaalsete toimingute ajale.

3. Kui konto saldo on positiivne, arvestatakse see maha jooksva eelarveaasta kuludest.

Artikkel 2

1. Liikmesriigid võtavad kõik vajalikud meetmed, et tagada nende toodete korralik säilitamine, mille suhtes kohaldatakse ühenduse sekkumist.

2. Liikmesriigid teatavad komisjonile tema nõudmisel täiendavatest rakendussätetest, mis nad sekkumismeetmete kohaldamiseks ja haldamiseks on vastu võtnud.

Artikkel 3

Sekkumisasutused teevad iga eelarveaasta jooksul inventuuri iga toote kohta, mille suhtes kohaldatakse ühenduse sekkumist.

Nad võrdlevad nimetatud inventuuri tulemusi raamatupidamisandmetega: kontrollimise käigus tuvastatud koguselised või kvalitatiivsed kõrvalekalded märgitakse aruandesse vastavalt artiklile 5.

Artikkel 4

1. Ladustatud toodete säilitamisega seotud kadude kohta võib kinnitada lubatud hälbe.

Säilitamisest tulenevad kaod võrduvad arvestuslikus laoseisus esitatud teoreetilise varu ja artiklis 3 ettenähtud inventuuri kohaselt aasta viimasel päeval tegelikult laos oleva varu vahega või raamatupidamises kajastuva allesjäänud varuga, kui tegelikult laos olnud varud on aasta jooksul ammendatud.

2. Sekkumistoodete töötlemise ajal tekkivate kadude kohta võib kinnitada lubatud hälbe.

3. Varguse või muu tuvastatava kahju tagajärjel tekkinud kahjusid ei võeta lõigetes 1 ja 2 nimetatud lubatud hälbe arvutamisel arvesse.

4. Lõigetes 1 ja 2 nimetatud hälve kinnitatakse artiklis 8 sätestatud korras, vajaduse korral pärast seda, kui asjaomane korralduskomitee on küsimust uurinud.

Artikkel 5

1. Kõik puuduvad kogused ja kogused, mille tarbimisväärtus on ladustamise, transpordi või töötlemise füüsiliste tingimuste või liiga pika säilitamisaja tõttu langenud, kirjendatakse kontodele, nagu oleks need sekkumislaost ära viidud kuupäeval, mil kadu või tarbimisväärtuse vähenemine tuvastati.

2. Lõikes 1 osutatud koguste väärtus määratakse kindlaks artiklis 8 sätestatud korras.

3. Kui ühenduse eeskirjades pole sätestatud teisiti, siis ühtegi riknenud toodete müügist saadavat tulu ja muid sellega seotud laekumisi aruandesse ei kanta.

4. Kui ühenduse erieeskirjades pole sätestatud teisiti, loetakse toode riknenuks, kui see ei vasta enam ostmise ajal kehtinud kvaliteedinõuetele.

5. Liikmesriigid teavitavad komisjoni loodusõnnetuse tagajärjel tekkinud toodete kadudest ja nende tarbimisväärtuse langemisest. Seejärel võtab komisjon artiklis 8 sätestatud korras vastu asjakohased otsused.

Artikkel 6

Müüjatelt, ostjatelt või ladustajatelt sissenõutud või tagasisaadud summad, mis vastavad:

- toodete müüki või ostu reguleerivate eeskirjade täitmata jätmisest tulenevatele tegelikele kuludele,

- tagatistele, millest jäädakse ilma määruse (EMÜ) nr 352/7811 alusel,

- summadele, mille ettevõtjad peavad tasuma ühenduse eeskirjades sätestatud kohustuste täitmata jätmise korral,

tuleb maksta EAGGF-le vastavalt artikli 1 lõike 1 punktile c.

Artikkel 7

Määruse (EMÜ) nr 822/87 artikli 37 lõikes 2 sätestatud alkoholi reaaliseerimiskulude finantseerimise puhul kohaldatakse käesoleva määruse artiklites 2-6 sätestatud eeskirju.

Artikkel 8

Käesoleva määruse üksikasjalikud rakenduseeskirjad võetakse vastu määruse (EMÜ) nr 729/70 artiklis 13 sätestatud korras.

Artikkel 9

Käesolevaga tunnistatakse määrus (EMÜ) nr 3247/81 kehtetuks.

Artikkel 10

Käesolev määrus jõustub 1. oktoobril 1990.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 27. november 1990

Nõukogu nimel

eesistuja

V. SACCOMANDI

1 EÜT L 94, 28.4.1970, lk 13.

2 EÜT L 185, 15.7.1988, lk 1.

3 EÜT L 216, 5.8.1978, lk 1.

4 EÜT L 85, 30.3.1989, lk 1.

5 EÜT L 327, 14.11.1981, lk 1.

6 EÜT L 365, 15.12.1989, lk 11.

7 EÜT L 84, 27.3.1987, lk 1.

8 EÜT L 132, 23.5.1990, lk 19.

9 EÜT L 281, 1.11.1975, lk 1.

10 EÜT L 134, 28.5.1990, lk 1.

11 EÜT L 50, 22.2.1978, lk 1.

LISA

Kulu- ja tuluartiklid, mida artikli 1 lõikes 1 osutatud aruanne võib sisaldada

A. Punktis a osutatud materiaalsete ladustamistoimingutega seotud kuluartiklid

1. Standardsummadega kaetavad kulud:

a) lattu toomine;

b) laost väljaviimine;

c) ladustamine, sealhulgas inventuurikulud;

d) töötlemine või konditustamine;

e) turustamiseks ettevalmistamine;

f) etikettimine;

g) analüüsimine;

h) denatureerimine, värvimine, käitlemine või tööjõud;

i) laost väljaviimine ja taasladustamine;

j) transportimine pärast kokkuostmist;

k) transportimine tehasest lattu;

l) riikliku sekkumise toodete tasuta jagamisega seotud kulud.

2. Kulud, mida ei kaeta standardsummadest ja mis ei pruugi olla seotud materiaalse toimingu ajaga:

- transpordikulud, mis on tekkinud enne sekkumist ja mis on tasutud või laekunud kokkuostmise ajal,

- transpordist liikmesriigi territooriumil või väljaspool seda või ekspordist tulenevad kulud,

- pakkumismenetlusega kaetavad kulud,

- muud kulud, mis tulenevad ühenduse eeskirjadega sätestatud toimingutest.

B. Punktis c osutatud muud kulu- ja tuluartiklid

- artikli 5 lõigetes 1, 2 ja 5 nimetatud kadude või tarbimisväärtuse vähenemise väärtus,

- müüjatelt, ostjatelt või ladustajatelt sissenõutud või tagasi saadud summad, mida ei ole nimetatud artikli 5 lõikes 3.